Poskantoorwerkers kry onaangename verrassingWerknemers by die Sabie-poskantoor in Mpumalanga, het die skrik van hulle lewe gekry toe vier lewendige slange Maandag uit ŉ pakkie geseil het. Beeld berig poskantoorwerkers kon nie vinnig genoeg die sorteerkamer verlaat toe die reptiele hulle verskyning gemaak het nie. Die slange kom van ŉ pakkie wat van die Oos-Rand gepos is. ŉ Lid van die plaaslike parkeraad is ontbied wat die slange gevang en verwyder het. Volgens die berig gaan die persoon, wat die pakkie gestuur het, aangekla word van die onwettige vervoer van wilde diere. “Dit is onwettig om enige lewendige dier, vloeistof wat mag lek en ander posstukke beskadig of enige radioaktiewe materiaal te pos,” het Ndala Mnisi, woordvoerder van die Poskantoor, aan Beeld gesê. – Sapa